Besluit om duisende by myn af te lê wyd veroordeelArgieffoto Gwede Mantashe, minister van minerale hulpbronne, het Donderdag ŉ beroep gedoen op Impala Platinum (Implats) om hul besluit om 13 000 werkers oor die volgende twee jaar af te lê te heroorweeg. Hy het Implats se aksie as “roekeloos” en “gevoelloos” beskryf. Mantashe het gesê nét ŉ industrie wat nie hulle werkers as ŉ waardevolle bate ag nie tree op só ŉ wyse op. Maroela Media het vroeër berig Implats het aangekondig hy gaan 13 000 mense aflê in ŉ poging om dié mynmaatskappy weer winsgewend te maak. Implats het Donderdag in ŉ verklaring gesê drastiese herstrukturering is nodig om mynbou in ŉ volhoubare toekomstige posisie te plaas. Die herstrukturering sal oor ŉ tydperk van twee jaar plaasvind. Dit sluit onder meer in die afskaling van 11 na slegs ses operasionele skagte om die jaarlikse vervaardiging van platinum van 750 000 fynons na 520 000 fynons te verminder, asook om permanente werknemers en kontrakteurs van 40 000 tot 27 000 te verminder. Die vermindering in die aantal fynons wat geproduseer word, sal luidens die verklaring hoofsaaklik plaasvind om niewinsgewende platinumproduksie uit ŉ oorversadigde mark te verwyder. Die vakbond Solidariteit het vandag ook gesê dat hy die nuwe norm waar mynhuise afleggings as die enigste gangbare uitweg tydens ongunstige marktoestande gebruik, ten sterkste veroordeel. Connie Prinsloo, adjunkhoofsekretaris van die mynboubedryf by Solidariteit, meen egter dat die afleggings by Impala deel is van die nuwe normaal waar mynhuise as gevolg van die regulatoriese omgewing nie meer bereid is om vir ŉ tydperk die “pyn van finansiële verliese” te verduur terwyl hulle wag dat marktoestande verbeter nie. “Buiten die afname in ekonomiese groei, het die regering se vyandigheid teenoor die mynbedryf tesame met politieke en ekonomiese onstabiliteit daartoe aanleiding gegee dat mynhuise hul risiko’s onmiddellik hanteer en afleggings dus as korttermynoplossing gebruik,” het Prinsloo gesê. Solidariteit simpatiseer met elke werknemer en hul gesinne wat deur die afleggingsproses geraak word. “Dit is ŉ geveg tussen die mynhuise, die regering en die globale ekonomie en ongelukkig word die werknemers dikwels in die spervuur vasgevang. Nou dra hulle die swaarste aan die gevolge van die oorlog tussen daardie drie partye,” het Prinsloo saamgevat.